 



PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ, 

DE DISCIPLINĂ ŞI IMUNITĂŢI
	
	Bucureşti,  7.06.2006
Nr.  P.l.x. 406


                                                   RAPORT 
asupra propunerii legislative pentru  modificarea  alin.(1) şi (3) ale art.16 din  Legea nr.10/2001 privind regimul juridic al unor imobile preluate abuziv în perioada  6 martie 1945 – 22 decembrie 1989 
                 În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi  a fost sesizată spre dezbatere, în fond, cu  propunerea legislativă pentru  modificarea  alin.(1) şi (3) ale art.16 din  Legea nr.10/2001 privind regimul juridic al unor imobile preluate abuziv în perioada  6 martie 1945 – 22 decembrie 1989, trimisă cu adresa nr.Pl.x.406 din 2 mai 2006, înregistrată sub nr. 31/618  din 2 mai 2006. 
        Senatul, în calitate de primă Cameră sesizată, a respins propunerea legislativă, în şedinţa din 26 aprilie 2006
 Potrivit prevederilor art. 75 din Constituţia României, republicată şi ale art. 92 alin. (9), pct.2 lit.e) din Regulamentul Camerei Deputaţilor, republicat, în cazul acestei propuneri legislative, Camera Deputaţilor este  Cameră decizională. 

Consiliul Legislativ  a avizat favorabil propunerea legislativă, cu observaţi şi  propuneri,conform avizului nr. 1624/ 14.11. 2005. 

Guvernul,  prin punctul de vedere, transmis cu adresa nr.168 din 13.01.2006, nu susţine adoptarea propunerii legislative. 

       Propunerea legislativă supusă dezbaterii are ca obiect de reglementare modificarea alin.(1) şi (3) ale  art.16 din Legea nr.10/2001 privind regimul juridic al unor imobile preluate în mod abuziv în perioada  6 martie 1945 – 22 decembrie 1989, în sensul măririi perioadei de menţinere a afectaţiunii imobilelor de la „până la 3 ani” la „până la 6 ani” pentru cele prevăzute în anexa nr.2 lit.a) pct.3 şi 4, respectiv de la „până la 5 ani” la „până la 10 ani” pentru cele prevăzute la pct.1 şi 2 ale literei menţionate. De asemenea, se mai  prevede  că termenul  în care proprietarii pot intra în posesia bunurilor imobile restituite, să  fi  majorat de la „cel mult 5 ani” la „ cel mult 10 ani”, termen care se calculează de la redobândirea dreptului de proprietate.   
În conformitate cu prevederile art. 61 din Regulamentul Camerei Deputaţilor, membrii comisiei  au examinat proiectul de lege mai sus menţionat  în  şedinţa din  7 iunie 2006.
La  lucrările comisiei au luat parte, în calitate de invitaţi, din partea Agenţiei Naţionale pentru Reconstituirea Proprietăţii doamna Ingrid Zaarour, preşedinte şi  domnul Theodor Nicolescu,  vicepreşedinte. De asemenea, la  lucrările Comisiei  a luat parte, în calitate  de iniţiator, domnul deputat Nicolae Popa. 
Cu  prilejul dezbaterilor, membrii Comisiei au constatat că măsurile  propuse prin această iniţiativă legislativă contravin prevederilor art.44 din Constituţia României, republicată, care consacră principiul garantării proprietăţii. Mai mult, s-a reţinut şi faptul că, după lipsa îndelungată de folosinţă a imobilelor preluate în mod abuziv în perioada comunistă şi după mai bine de 5 ani de la data intrării în vigoare a Legii nr.10/2001, problema asigurării spaţiilor necesare desfăşurării activităţilor instituţiilor publice şi culturale, a unităţilor de învăţământ sau din sănătate din sistemul public nu mai poate  fi tratată şi după scurgerea termenului legal de menţinere a afectaţiunii speciale, astfel cum este prevăzut la pct.37 şi pct. 38 al art.I din Titlul I al Legii nr.247/2005, ca obligaţie a foştilor  proprietari, ci, ca o problemă  a statului.
Din numărul total de 26 membri ai Comisiei juridice, de disciplină şi imunităţi au participat la şedinţă 15 deputaţi.
În urma dezbaterilor, membrii Comisiei au hotărât, cu majoritate de voturi  ( 9 voturi pentru respingere, 5 voturi pentru adoptare şi o abţinere), să propună plenului Camerei Deputaţilor respingerea propunerii legislative  pentru  modificarea  alin.(1) şi (3) ale art.16 din  Legea nr.10/2001 privind regimul juridic al unor imobile preluate abuziv în perioada  6 martie 1945 – 22 decembrie 1989. 

În raport cu obiectul şi conţinutul său, propunerea legislativă face parte din categoria legilor organice. 
                  PREŞEDINTE,                                    SECRETAR,
                           Sergiu ANDON                                    George BĂEŞU
Consilier 

